E-tol: Belastingbetaler, betaal gaan jy betaal al word e-tol van die tafel gevee | SAUK.co.za - Nuus.info
As e-tol van die tafel gevee word, sal die regering die rekening moet betaal. En dit beteken óns – die belastingbetaler – sal in elk geval moet les opsê, skryf Jo Prins.
Ek kry die laaste ruk vreeslik kwaai SMS’e van die nasionale padagentskap (Sanral).
Hulle dreig my met vervolging, want ek blyk een van duisende mense te wees wat gewoon weier om e-tol te betaal.
Intussen het ek ook SMS’e gekry wat sê ek moet die vorige SMS’e ignoreer, want dis blykbaar ’n hoax. Baie soos ek oor tolpaaie voel – spesifiek die N1 tussen Johannesburg en Pretoria.
Ek ry die pad al amper ’n leeftyd. Heen-en-weer, heen-en-weer. Dis die pad wat ek ry, dis mý pad.
Die belasting wat ek reeds betaal, gaan onder meer vir die instandhouding en opgradering van paaie, dié pad ingesluit. Die pad wat ek reeds jare ry.
Nou, op ’n goeie dag kom daar ’n ou en maak ’n snoepie langs die pad oop.
Hy het oral stalletjies en verkoop heel lekker droëvrugte en ander snuisterye. Hy het my laat weet hy gaan die stalletjies bou en in die proses die paaie verbeter (en blomme plant), maar nou moet ek skielik betaal.
Ek het nie ’n ooreenkoms of kontrak met dié eienaar van die stalletjie nie, maar ek móét betaal. Op dié pad wat ek al jare gebruik. En waarvoor my swaar betaalde belastinggeld veronderstel is om te sorg.
Belasting wat in die bodemlose put van Eskom verdwyn. Nie vir dienste gelewer nie, maar vir vet bonusse aan die topbestuur en vir wanbestuur – om kop bo water te kan hou.
Om nie eens te praat van die SABC wat jaar op jaar ’n lewensboei kry nie, én … hoekom op aarde het Suid-Afrika ’n nasionale lugdiens? Ydelheid? Of is dit ’n lekker plekkie om ’n comrade vir jare se lojaliteit te laat uitspan – en na wie toe gaan die rekening?
…hoekom op aarde het Suid-Afrika ’n nasionale lugdiens? Ydelheid? Of is dit ’n lekker plekkie om ’n comrade vir jare se lojaliteit te laat uitspan – en na wie toe gaan die rekening?
Ek is nie ’n lid van die Organisasie teen Belastingmisbruik (Outa) nie, maar dis waarskynlik nou ’n goeie tyd om lidmaatskap te oorweeg.
Die probleem met e-tol is natuurlik dat ek eintlik móét betaal. Die pad wat ek gebruik, is amptelik as ’n tolpad geproklameer en my burgerlike ongehoorsaamheid is presies dit – ongehoorsaamheid.
’n Paar mense met wie ek gepraat het, sê hulle betaal e-tol met plesier, want die pad is veilig en behoorlik belig en hulle is bereid om ’n premie daarvoor te betaal. Nevermind dat dit in elk geval – sonder die betaal van tolgeld – só behoort te wees.
En die onderhoud van die pad is ook “spektakulêr” – jy kry nie sommer verdwaalde takke of dooie diere op die ryoppervlak nie en bane is deurgaans behoorlik aangedui en lyne geverf.
Maar hier is nou die Mexican standoff: Die padagentskap is soos ’n man wat ’n tweede verband op sy huis uitneem sonder om vir sy vrou te sê. Hy sê vir haar iets, maar net genoeg dat sy nie worry dat hulle eersdaags op straat gaan wees nie.
En dan koop hy Bitcoin (hy’s darem al deur die meule en slim genoeg om Steinhoff te vermy).
Die geneuk is, sy vrou vind uit en besluit om op te hou om tot die maandelikse verband by te dra . . .
Maar iemand moet steeds betaal. Ons sal die huis moet verkoop, die een verband moet diens en ’n kleiner plekkie moet kry.
Dít is waar ons is met e-tol – ín tamatiestraat.
Luister jy na iemand soos Coenie Vermaak, uitvoerende hoof van elektroniese tolinsameling (ETC), het Sanral skuldbriewe in die vrye mark van bykans R40 miljard aangegaan.
Sou e-tol intussen van die tafel gevee word – soos die geluide uit die ANC se onlangse voorverkiesingsdeuntjie opklink – sal die regering die rekening moet betaal.
En laasgenoemde beteken óns – die belastingbetaler – sal in elk geval moet les opsê.
Die probleem is dat Sanral in dié stadium in elk geval nie daarin kon slaag om genoeg padgebruikers sover te kry om te hoes nie.
Vermaak meen die impak van so iets sal beteken dat BTW met nóg ’n persentasiepunt verhoog moet word (nie goeie nuus vir die ANC se breë kieserkorps nie), of, alternatiewelik, nóg ’n ingeboude heffing op die petrolprys.
Volgens Vermaak sal dié prentjie niks goed inhou vir Suid-Afrika se kredietgradering nie – sou daar skielik naarstiglik na R40 miljard gesoek moet word om ’n inkomstestroom wat nie meer bestaan nie, se skuld te diens.
Nou hier is ons . . . jy betaal en ék betaal nie. Die probleem is dat Sanral in die stadium in elk geval nie daarin kon slaag om genoeg padgebruikers sover te kry om te hoes nie.
Maatskappye met vlootmotors, dié betaal. Lekker.
Maar sodra jy ’n besigheid is wat R10 000 moet uitgee om R5 000 in te kry, dán is jy in die moeilikheid. Dis waar Sanral is.
Die model om die geld te in, werk gewoon nie.
En die manier waarop Sanral te werk gegaan het om mense te laat inkoop op die hele gedoente het nie genoeg van ’n kritieke massa bereik nie.
Staal jouself maar. Skud die vere reg. Grou die loopgraaf (mét of sonder blikkies bully beef).
Óns gaan vir die gelag betaal.
Tags: afrikaans, Afrikaanse, Afrikaanse Nuus, Afrikaner, ANC, belastingbetaler, belastinggeld, Berig, E-Tol, Info, Jo Prins, nasionale padagentskap, Nuus, Regering, rekening, Sanral, South Africa, Suid Afrika
« Ek ruik ‘n rot! – Skrywer van omstrede Bird Island-boek dood gevind
T20i preview: Sri Lanka vs South Africa – Starting time, teams and live stream »